Gračani (Zagreb)
<s>Gračani su zagrebačko gradsko naselje u sjevernom dijelu grada.</s><s>Nalaze se u gradskoj četvrti Podsljeme.</s><s>Tradicionalno je taj prostor dio regije Prigorje.</s><s>Gračani su smješteni na južnim obroncima Medvednice, točno ispod najvišeg vrha Sljemena do kojeg iz Gračana vodi cesta i (bivša) žičara.</s><s>Gračani su u "rezidencijalnom" dijelu Zagreba, te u novije vrijeme dolazi mnogo doseljenika i grade se nove zgrade koje narušavaju tradicionalni izgled Gračana.</s>

<s>Povijest 
Gračani su izvorno nastali kao naselje kmetova koji pripadaju slobodnom gradu Gradecu.</s><s>Smatra se da i ime Gračani dolazi od imena Gradeca.</s><s>Prvi put se spominju 1334. godine u popisu sela koja moraju plaćati desetinu Kaptolu.</s><s>1374. se spominje cesta koja vodi iz Gračana do crkve u Remetama.</s><s>Gračani su uz Dediće bili najveće selo koje je pripadalo Gradecu, ali su se oko posjeda Gračana sporili Gradec, Kaptol, remetski pavlini i gospodari Medvedgrada.</s><s>Gospodari Medvedgrada su često pljačkali Gračane.</s><s>Postoje dokumenti da su u 16. st. kmetovi iz Gračana pripadali Medvedgradu, a ne Gradecu.</s><s>1590. je potres razorio Medvedgrad, te je nakon toga postignut sporazum kojim je dio gračanskih kmetova vraćen Gradecu.</s>

<s>Kmetovi u Gračanima su uzgajali voće, povrće i stoku za stanovnike grada, ali i obavljali različite poslove u gradu (posebno vezane za šumu i obradu drva).</s><s>Posebno su značajni bili vinogradi na obroncima Medvednice.</s>

<s>Krajem 16. st. su Turci razorili Remete.</s><s>Smatra se da su namjeravali osvojiti Medvedgrad i okružiti Zagreb.</s><s>Zbog turske opasnosti su pobjegli mnogi stanovnici Gračana.</s><s>Početkom 17. st. su u napuštene kuće naseljene izbjeglice iz Bihaća koji je pao pod Turke.</s>

<s>1848. se ukida kmetstvo i dotadašnji kmetovi postaju slobodni seljaci i vlasnici svojih kuća i posjeda.</s><s>1850. se ujedinjuju Gradec i Kaptol i stvara grad Zagreb koji se napretkom industrije u drugoj polovici 19. st. naglo širi.</s><s>Stanovnici Gračana jačaju veze s gradom koji ima sve više potreba koje ispunjavaju seljaci iz okolice (prodaja voća i povrća, obrtnički radovi, posebno su značajne pralje koje peru gradsku robu na potocima).</s><s>Postojali su i mlinovi na potocima.</s><s>Takvi poslovi su osigurali egzistenciju stanovnicima Gračana.</s>

<s>Početkom 20. st. se u Gračanima osniva škola (1904.) i Hrvatsko seljačko pjevačko društvo Podgorac (1907. godine).</s><s>Gračani su bili značajno uporište djelovanja Hrvatske seljačke stranke Stjepana Radića.</s><s>1927. je zbog političkih razloga sjedište seoske općine preseljeno u Remete i Gračani su izgubili status općine.</s>

<s>Godine 1945.</s><s>VI. lička partizanska divizija "Nikola Tesla"., izvršila je strahovite zločine u Gračanima, pobivši prema sačuvanim dokumentima preko 800 hrvatskih vojnika, civila i domaćih Gračanaca.</s><s>Danas se njima u spomen svake godine održava komemoracija pod nazivom "Dani sjećanja na komunističke zločine u Gračanima".</s>

<s>Grad Zagreb se u 20. stoljeću vrlo brzo širio, te su gradska naselja došla do samih Gračana koja su tako spojena sa samim gradom.</s><s>Posljedica toga je da su 1950.</s><s>Gračani izgubili status samostalne općine i pripojeni gradu Zagrebu, te su postali dio gradske općine Medveščak.</s><s>Iste godine je sagrađena tramvajska pruga Mihaljevac-Dolje kojom su Gračani direkno povezani sa Zagrebom linijom 15 (prije linijom 21), a stanovnici grada su dobili tramvajsku vezu s Medvednicom.</s><s>Počinje se graditi tunel kojim se planiralo povezati grad sa Zagorjem ispod Medvednice, ali je sve ostalo na kratkom tunelu ispod jednog brda.</s><s>U 2. polovici 20. st. se Gračani sve više integriraju sa Zagrebom i lagano uklapaju u tkivo grada.</s><s>Gračanci napuštaju tradicionalnu poljoprivredu kojom su se dotad bavili i sve više počinju raditi u gradu.</s><s>Propadaju i stari mlinovi, od kojih su neki sačuvani.</s><s>Zanimljivost je da je stari mlin na potoku Bliznecu pretvoren u župnu crkvu sv. Petra i Pavla Bešići, a mlinski kamen se i danas nalazi ispod oltara crkve.</s>

<s>Na području Gračana postoje dvije župe.</s><s>Župa sv. Mihalja Gračani je osnovana 1983. godine, a istočni dijelovi Gračana su 2001. postali dio novoosnovane župe sv. Petra i Pavla u ulici Bešići.</s><s>Prije su Gračani bili podijeljeni između župa sv. Franje Ksaverskog i Majke Božje Remetske.</s>

<s>Geografija 
Gračani su smješteni u podnožju Medvednice u submontanoj udolini okruženoj brežuljcima.</s><s>Dolina je nastala radom brojnih potoka koji su milijunima godina odnosili materijal, a brežuljci su gorska rebra koja se pružaju s glavnog bila Medvednice.</s><s>Preko Gračana prolazi rasjed koji se proteže južnim rubom Medvednice.</s><s>Preko Gračana prolazi više potoka koji izviru na Medvednici (najvažniji su Gračanec, Pustodol, Bliznec i Topličica koji izvire iz termalnog vrela, te je voda u njemu topla).</s>

<s>Klima je u Gračanima vrlo ugodna.</s><s>Ljeti je temperatura nešto niža nego u Zagrebu zbog višeg položaja i guste vegetacije.</s><s>Ima i više padalina nego sam Zagreb.</s><s>Zimi Medvednica štiti Gračane od hladnih vjetrova sa sjevera.</s>

<s>Gusta šumska vegetacija raste na obroncima Medvednice iznad Gračana.</s><s>Prevladavaju hrast kitnjak, bukva i pitomi kesten, a u višim dijelovima postoji jela i smreka.</s>

<s>Gračani su od Šestina odvojeni dolinom potoka Topličice koja nije izgrađena, ali su morfološki povezani sa susjednim naseljima Markuševec i Remete.</s><s>Posebno je teško odrediti granicu Gračana i Markuševca (obično se smatra da prolazi potokom Crna Voda).</s><s>Zanimljivo je da 16. meridijan prolazi točno između Gračana i Markuševca (između Crne Vode i Bačuna).</s>

<s>Danas u Gračane doseljava mnogo stanovnika iz Zagreba koji žele živjeti u prirodnom okruženju, a opet da su blizu grada.</s><s>Nažalost, time Gračani postaju previše izgrađeni i gubi se stara slika idiličnog naselja okruženog bujnom vegetacijom.</s><s>Smatra se da Gračani danas imaju oko 7.000 stanovnika.</s>

<s>Izvori 
 Domagoj Novosel: Gračanska kronika, Zagreb 2008.</s>

<s>Gradske četvrti Zagreba</s>

